Félmillió külhoni magyar tette már le az állampolgársági esküt | KISALFÖLD
2013. 08. 18. 07:22
A Vajdasági Magyar Szövetség (VMSZ) által szervezett rendezvényen Fazekas Sándor hangsúlyozta: fontos, hogy minél több külhoni magyar tegye le az állampolgársági esküt, majd vegyen részt az ország közügyeiben, válasszon, szavazzon a határ mindkét oldalán. „Ezáltal lehet ugyanis megtartani magyarságunk, identitásunk, ezáltal ölt testet az eszme, miszerint minden magyar felelős minden magyarért” – mondta.
A miniszter felidézte: ilyenkor augusztus 20. táján a nemzet államalapító Szent István királyra emlékezik, aki felismerte, hogy a magyarság csak keresztényként tud megmaradni. Olyan állam alapítására volt szükség, amely kiállja az idők próbáját, munkásságának máig tartó hatása van – mondta.
Ehhez kellett a keresztény hit, hogy az emberek merjenek bízni, lássák a céljaikat, és kitartsanak mellettük. Kellett azonban egy erős állam is, amely megvédi őket, bárhol is élnek. Ez az erős állam néha meggyengült, de mindig túlélte a történelem kritikus időszakait. „2010 óta azonban újra erős államunk és erős kormányunk van” – állapította meg a miniszter, aki szerint ez a kormány élt a történelmi lehetőséggel, ennek eredményeként lehetőség nyílt arra, hogy minden magyar megkapja a magyar állampolgárságot. Ez a valódi, határokon átívelő nemzetegyesítés – fűzte hozzá.
„A következő lépés, hogy azokat a szálakat is összekössük, melyek régen is összekötöttek bennünket, így a kultúra, a gazdaság, a turizmus, egymás ismeretének a szálai”- tette hozzá. Pásztor István, a VMSZ elnöke beszédében kiemelte: 2010-ben az ünnepen azt állították, hogy a vajdasági magyar közösség nemzetalkotó erő. Ez azóta beigazolódott. A cél az volt, hogy a magyarok közjogi kötődéssel is erősítsék meg a nemzethez tartozás érzését. „Ma nyugtázhatjuk, hogy a vajdasági közösség 40 százaléka, 100 ezer ember igényelte a magyar állampolgárságot, és mintegy 60 ezren már esküt is tettek, köztük mintegy félszázan szombaton délután Szabadkán” – mondta. Ezek a számok össznemzeti vonatkozásban is látványosak – tette hozzá.
Pásztor István elmondta: az elmúlt napokban a Nemzeti Választási Iroda hozzálátott azoknak a lapoknak a elküldéséhez, melyeknek alapján a külhoni állampolgárok a választási névjegyzékbe való feliratkozással jelezhetik, élni kívánnak szavazati jogukkal, és részt kívánnak venni a jövő évi magyarországi választásokon. A VMSZ segít, hogy a szükséges formaságok elintézése minél zökkenőmentesebben menjen. Abban is támogatást nyújt, hogy ha valaki úgy akarja, igényelhesse a magyar állampolgárságot. A siker nemzeti érdek – tette hozzá Pásztor István.